同聖民過楊之美聽琵琶女奴彈啄木曲觀諸公所贈歌明日投此爲謝
作者：司馬光
朝代：宋

paragraphs: 坐曹據案心目疲，出門上馬行何之。
闕然久不見之美，率意共往初無期。
正逢攬轡欲有適，爲我却解連環羈。
閑軒適足容數客，夏木初繁有佳色。
呼兒取次具杯盤，青眼相逄喜無極。
檀槽錦带小青娥，妙質何須誇綺羅。
按絃運撥驚四座，當今老手誰能過。
彈爲幽鳥啄寒木，園林颯颯風雨和。
喙長爪短躍更上，丁丁取蠧何其多。
曲終拂羽忽飛去，不覺酒盡朱顔酡。
已聞啄木曲，又觀啄木歌。
雄文更復值絕藝，有如天際傾長河。
今朝壯觀誠極樂，去此將奈寂寞何。
歸來解带豁胸腹，坐踞胡牀仰看屋。
從今三日不洗耳，耳內泠泠有殘曲。
人間何物號富貴，紆紫懷金盡虛器。
如君自處真得策，身外百愁都擲置。
太學餐錢月幾何，客來取酒同醒醉。